**Семинар – практикум для педагогов**

**Тема:** «Формирование духовно – нравственных и патриотических ценностей у детей дошкольного возраста».

**Семинар – практикум для педагогов**

**Дата проведения:** 30.01.2024г.

**Тема:** «Формирование духовно – нравственных и патриотических ценностей у детей дошкольного возраста».

Цель: повысить уровень профессионального мастерства педагогов в части духовно-нравственного и патриотического воспитания детей.

Задачи:

1. Повысить педагогическую компетентность педагогов через ознакомление с формами, методами, видами деятельности по духовно-нравственному и патриотическому воспитанию;

2. Обобщить знания педагогов по духовно-нравственному воспитанию дошкольников;

3. Развивать навык анализа своей деятельности и деятельности другого участника в процессе выполнения заданий, проявляя педагогический такт.

Форма проведения: круглый стол.

Участники: педагоги ДОУ.

**План проведения семинара – практикума:**

1.Вступительное слово «Формирование духовно – нравственных и патриотических ценностей у детей дошкольного возраста». Старший воспитатель – Л.С. Бетерсултанова.

2. Анализ открытого просмотра ООД по духовно – нравственному воспитанию в старшей группе «Чебурашка» по теме «Сан Даймохк – Нохчийчоь». Самоанализ ООД, воспитатель Ж.В. Нагаева. Обсуждение открытого просмотра.

3. Разминка. Воспитатель М.З. Зимаева

3. «Опыт работы по духовно – нравственному воспитанию старших дошкольников». Викторина с педагогами на д/н. тему.Выступление социального педагога Х.С. Дудуркаевой.

4. Деловая игра с педагогами «Знаете ли вы?»

- Ведущий:

Лераме белхан накъостий, де дика хуьлда, марша а дог1ийла!

Х1ора а, нохчийчун сица а, ц1ийца а ду ша схьаваьлла орам хаар, дай баьхна латта, шен Даймохк безар, цуьнга уьйр-марзо хилар а.

Ткъа къаьсттина доккха хьуьнар ду, дуьненахь чолхечу хьелаша хьовзийначу

халонех къаьхкина, атто лоьхуш шен дай баьхна лаьмнаш, латта, х1усам д1атесна, шен дег1ана парг1атоне ца кхийдар, нохчийн шира кхерч, кхерчахь йогу ц1е, дайн г1иллакхаш ца дицдеш нохчийн х1усамехь, нохчийн махкахь вахар.

Аганахь дуьйна дIаболало беран ненан матте, цул тIаьхьа шен халкъе, махке а болу безам. Ненан куьйгийн йовхо, меттан 1аь, чомехь кхача дег1аца а, сица а болуш кхио дезара бераш, телефонаш кара а елла, цу чохь йолчу х1у ю ца хуучу мультфильмех 1ехаделча, даккхий дуьйш 1ен ца дезар вай.

Халкъо иттаннаш шерашкахь шен дахарх чекх даьккхина муьлхха а дика хIума вай дIатасахь, халкъ а шен сица цамгар йолуш хуьлу, и цамгар дег1ах а, синах а д1акъасто дарбанча а воцуш.

Тахана, бусалбалла, нохчалла – и шиъ цхьаьна хилийта Iалашо йолуш болх беш къахьоьгуш ду вай. Цу тIехь, вайна хууш ма-хиллара, кхиамаш ледара бу.

Берийн бешахь берашна хьехарехь коьртаниг коьчал ю. И д1айолале кхетош - кхиорхочунна йовза йеза берийн дог-ойла, лаам. Шен коьчалан 1алашонна уьш т1ебуьгуш, уьш парг1ат баха беза совнаха йолчу ойланех.

Коьчаллан уггаре коьртаниг кхетош - кхиорхочуьна къамел ду, цундела х1ора олуш долу дош, деши санна ц1ена литта а литтина, ала деза берашна хьалха. Хьекъал, кхетам лакхара болуш, синхаамаш к1орггера болуш, бераш шен доьзал санна, безаш хила веза.Т1аккха бен берашца беш болц болх чулацаме хир бац. Кхетош - кхиорхочо бечу балха т1ехь хьалхара меттиг д1алоцу бер г1иллакх – оьздангалла йолуш кхиоро, шолг1а меттиг 1илма 1аморо.1илманал лакхара мах хадийна г1иллакхан.

Г1иллакх - иза адамаша, вовшашца лелочу юкъаметтигийн, гергарлонийн кепаш, куьцаш, дозанаш ду.

**Ницкъ хиларх хуьлуш вац**

**Яхь йолу дика к1ант**

**Х1илланах хуьлуш вац**

**Тешаме дика к1ант**

**Собаро веш ву-кха,**

**Оьздалло, хьекъало,**

**стогалло веш ву-кха**

**Г1иллакхах вуьззинаяхь**

**Йолу дика к1ант,-** боху иллехь халкъо.

«Г1иллакх ялсаманера схьадеъна а ду, ялсамане духадерза дезаш а ду, ша лелочу нахаца цхьаьна». Оцу дешнаша гойту: мел доккха маь1на гуш хилла нохчашна г1иллакх-оьздангаллехь.

Делан Элчано - Делера Салам-Маршалла Хуьлда Цунна - аьлла: «Г1иллакх - динан ах ду». Ткъа цхьана назманчас хьекъална а, г1иллакхна а юкъара з1е иштта йийцина:

1аж 1ожана буха божар хууш ду,

Ткъа хир барий 1аж, ца хилча 1ожан дитт?

Г1иллакх дитт ду, ткъа хьекъал - цу диттан стом,

Г1иллакх доцчохь 1илма хила тарлуш дуй?..

Кхузахь «г1иллакхах» дозуш х1оттийна «хьекъал». Иза нийса а ду, нагахь дуьйцург адамашна пайде долу хьекъал делахь.

Амма кхечу кепара «хьекъал» хила а тарло адамехь - г1иллакх доцу хьекъал, оьзда доцу хьекъал, зуламе хьекъал. И тайпа хьекъал долчу стеган мах хадош, нохчаша олуш ду: «1илма-м шайт1анехь а ду». Цундела вайн къоман философехь хьекъалал а, говзаллел а, 1илманал а лакха х1оттош хилла оьздангалла.

Берийн бешахь региональный компонент кхочуш йарехь вай пайда оьцу З. Масаевас х1оттийначу «Мой край родной» ц1е йолчу программех, иштта «Сан къоман хазна» аьлла йолчу Ж. Абдрахмановс вовшахтоьхначу дешаран пособех. Берашка эвсаре болх байтарна, церан цу теманех болу кхетам мелла а к1орггера хилийтарна лерина дуккха некъаш ду.

Царех масех некъ билгалбоккхур бу вай: уггар хьалха берашца и болх д1аболош вай царна довзийта деза – доьзал, гергарлонаш, г1иллакх, Даймохк, Дин – бохучу дешнийн чулацам. Вай къоман г1иллакх, оьздангалла, 1ер – дахар довзуьйтуш кхетош – кхиорхоша царна довзуьйту нохчийн къоман туьйранаш, х1етал – металш, чехкааларш, цхьацца ловзаргаш, эшарш, иллеш.  Иштта царна довзуьйту вайн къоман духарш, хелхаран бакъонаш, даарш, цхьацца вай наноша лелийна йолу пхьег1аш. Берашна дика дагахь лаьттар ду и сурташца болх бича, туьйра делахь цуьнах ловзаран кеп х1оттийча а. Нохчийн дахарехь г1иллакх-оьздангалло мел йоккха меттиг д1алоцуш хилла гойту халкъан барта кхоллараллин произведенеша.

Масала, ч1ог1а тамашийна сурт х1утту халкъан цхьана туьйранехь. Г1иллакхах кхетам бу оцу туьйранехь юьртан цхьаъ бен доцчу шовдана гонаха а бижина, х1оразза а шена йаа цхьацца къона йо1 ца елча, юьртахошка хи ца оьцуьйтуш болчу саьрмикан а. Оцу махкара воцу к1ант шозза хи т1е веъча, х1умма а ца деш, хи оьцуьйту цо. Кхозлаг1а веъна, хи эцна д1авоьдуш олу цо:

- Ас, хьаша волу дела, г1иллакх лелош, вити хьо, кхузза хи т1е веъча а, х1умма а ца деш, кхин ма воьллахь. Кхин ваг1ахь, дийна д1аг1ур вац хьо.

Оцу масалша а гойту, нохчийн къомо шен дахаран г1иллакх-оьздангаллин бехкамаш ларбеш хилла хилар.

Вай къоман дахарехь йоккха меттиг д1алоцу Дала вайна, х1ара некъ д1абаьхьначунна йалсаманеца ша бекхам бийр бу аьлла, билгал бинчу некьа т1ехь бераш кхетош кхиоро. Вай мохк дуккха эвлийааш, устазаш, Дела гергара нах баьхна меттиг ю – дуккха зияраташ ду вай махкахь. Дала вайх бина боккха къинхетам бу и.

«Жима волуш 1амийнарг – т1улга т1е йаздина йоза ду» - олуш хилла вайн баккхийчара. Цундела 3 шо кхаьчча долчу берийн лерехь и дийцар декхар ду вайн, цара и схьалоцур ду – дац аьлла ца 1аьш.

Вай дахарехь иштта цхьа меттиг д1алоцуш ду вай гергарлонаш. Берашна довзийта деза уьш: дех- ненах лаьцна дийцина ца 1аьш берашна де-да, де-нана, нена – да, нена – нана, де – ваша, де – йиша. нена – ваша, нена – йиша – цара уггаре коьрта меттиг д1алоций хаийта деза.

Нохчийн халкъан а хилла массо заманахь турпалхой. Вай декхар ду и турпалхой берашна бовзийтар, церан дахарах, хьуьнарех лаьцна дийцар.

 Нохчийн г1иллакх-оьздангалла, васт далош аьлча, цхьа лекха б1ов ю. Вайн къоман х1ора а чкъуро цхьацца кхериг буьллуш йоьттина, лакхаяьккхина. Цундела х1ора нохчочун декхар ду и б1ов 1алашъяр, иза кхин а лакхаяккхарехь дакъалацар. Нагахь жима стаг, ойла а ца йеш, дайн г1иллакхаш йемалдеш, д1атийса волалахь, я уьш кхечу Малхбузера, я Малхбалера йеъначу хийрачу амалшца хийца г1ортахь, цо оцу б1аьвна йуккъера т1улгаш д1адоху. Ткъа и тайпана нах алсамбевлча, и б1ов чухарцарна кхерам а бу.

Оцу хьокъехь поэта Супаев Руслана аьлла:

 Хьо ма сихло шира туьйра харцо,

Дега-нене вас йеш дош ма ала.

Уьш д1ахьур бу заманан цу дарцо,

Хьуна дагахьбаллам битарца.

Книгаш т1ехь ца 1амийна 1илма цара –

Латта аьхна, летта дарцаца!

Сих ма ло хьо йохо шира г1ала,

3амано а отур ю и атта.

Пхенийн шеддаш долчу куьйгийн йовхо –

Хьан ден куьйгийн йовхо йу иза!

Ненан м1араш к1елахь дисна латта –

Хьан Даймехкан латта ду иза!...

Нохчийн г1иллакх-оьздангаллин г1ала замано а йохор яц, нагахь вайх х1орамма а иза 1алашъяхь, вистхиларца, вовший ларарца, вовшех дашарца, вовший дезарца. Иза лаьттар ю, нохчийн къам мел деха, Даламукълахь!

Нохчийн маттахь коьчалла йовзуьйтуш вай болх бича вайна кхачам боллуш, кхочушдалур ду вайна хьалха дехкина долу декхарш.

Веза хин волчу Дала т1екхуьуш долу къона чкъор шеца эхь-иман, г1иллакх-оьздангалла, собар-кхетам 1илма а долуш кхетош-кхио ницкъ, г1ора а, лаам а лойла вайна.

1. **Дег1 хецадалийтар (Разминка) «Х1етал – метал хаийла шуна?»**

Х1инца цхьа жимма нохчийн меттан к1оргене кхевдина, вайн хаарш мел ду хьовсур ду вай.

**Х1етал-метал хаийла хьуна:**

2. Мел дестарх а, хе ца хьуриг? (1индаг1)

3. Массо а х1уманан беркат дохьуш вог1у хьаша? (б1аьсте)

4. Дуьненан массо а шун х1оттош вог1у хьаша? (гуьйре)

5. Некъан дехьа-сехьа веха ши ваша? (б1аьргаш)

6. Цхьана г1айби т1е вижна волу пхи ваша? (п1елгаш)

7. Хьалаерзийча - йаьсса, охьаерзийча, - йуьзна хуьлуш йолу х1ума? (куй)

8. К1айчу т1улгаш т1ехь 1уьллу палсан т1елхиг? (тевнна хиина котам)

9. Стиглара т1ай т1е йоьжча, ца йуху, т1ай т1ера хи чу йоьжча, йуху? (кехат)

10. К1айчу экъан т1ера 1аьржа сизаш? (кехат т1ехь йаздина йоза)

**Дакъалацархой шина тобане бекъало**

**2. Х1ора тобано 3 (кхоккха) х1етал – метал хаттар шайна дуьхьаларчу декъахошка.**

Х1орамма 3 (кхоккха) кица даладар.

1.Аьрга стом санна муьста ма хила — церг тоьх-тоьхначо д1атосур ву хьо.

2.Аьхка 1иллинарг,1ай идда.

3.Ойла ца йеш динарг — г1айг1а йоцуш ца дирзина.

4.Ненан оьг1азло лайх тера йу: ло дукха доьлху, амма сиха деша.

5.Мохк боцу аьрзу къийго а тергал ца йо.

6.Хетаделларг бакъдай дӀа ма лаца.

7.Ӏиллинчу тӀулга кӀел хи ца кхаьчна.  
  
8.Къеначу барзо ши уьстагӀ баьхьна.

9.ДоттагӀ шираниг тоьлу, керт керланиг тоьлу.

10.Хазачу дашо Ӏуьргара лаьхьа баьккхина.

**4. Х1ора тобано 3 (кхоккха) чехкаалар дагадаийтар.**

1. Д1о йоьду котам бабин буьн чу йоьду.

2. Букъ к1айн къиг, мукъ буьткъа урс.

3. Лекъа - букъ, беда - букъ.

4. Со шерша чохь ча чу ца шерша, ча шерша чохь со чу ца шерша.

5. Шар мелла ши газа, ша т1е даьлла ши шинара.

6. Къийго - дог, котамо - бод.  
7. Лакхе кхевдинарг лахе шершина, лахе кхевдинарг лакхе шершина.

8. Ча такхо тача, тача такхо ча.

9. Сан шар шуна, шун шура суна.

10. Чопа чоьлпи чохь, чоьлпа чорпи чохь.

11. Шина чиркха ши шиша, шина шичин ши йиша.

**5. БЕРАША ВОВШИЙН ХЬОВЗОШ ЛОКХУ ЭШАРШ(3 –кхоккха)**

1. Автобус йог1у,  
Г1овг1а яхьаш йог1у,  
Аравала, ва Хьасан,  
Хьан нускал дог1у.

2. Элита\* - лита,  
Лийча бахана ч1ара,  
Хи доккха деана,  
Такхийна ч1ара.

3. Хаважа, важа  
Тхан бешахь ма важа.

4. Исрапил ц1е йолчунна т1ехтуху:  
Цхьа рапил, ши рапил... Исрапил.

5. Исхьаьжа ц1е йолчунна:  
Цхьа хьаьжа, ши хьаьжа...  
Исхьаьжа.

6. Тов, тов. Товсари,  
Тойна хиина Байсари,  
Цо даьккхина исс к1орни,  
Царна юкъара меъ к1орни.

9. 1иса, Муса ши ваша ву,  
Церан нана Алпату ю,  
Алпатун майра Шихмирза ву,  
Шихмирзин мекхаш ши метар ду.

**6. ДАГАРДАРШ(3 – кхоккха)**

1. Х1ециг, бец1иг, биц1ал ц1ахь, ц1ахь еки Ека - 1умар, иттаз пхьар, пхьера молла, моьлкъан ц1огу - з1овр, з1ийр, з1овр.

2. Цхьара, цхьара цхьайтта, ц1ийн нана шийтта, ши мотт бетта к1удал, туп хьесий дохуш, хеса т1улгаш куьйсуш, огурц, могурц, к1омсарш, к1алач1.

3. Цхьа-цхьа цхьайтталиг!  
Цхьана ненан шийтталиг!  
Ши йетт боьтту к1удалиг1  
Бацайн б1аьвлиг!  
Б1ав чуьра чухалиг,  
Чуха йуу йордалиг,  
Йорда хьакха басалиг,  
Баса бала хьан.

4. 1алелай, 1ела вог1а,  
1елин дин сира бу,  
Суьйра корта лекха бу,  
Гарзан х1ун йеха ю.  
Вайн маьждиге салам дилла,  
Шалажи х1усам йилла,  
Пхийтта соьма пхи туьдаг,  
Барх1 соьма барх1 туьдаг,  
К1ант диканиг, дин диканиг,  
Дага воьхна йала йоллу  
Ами Х1овк.

5. Х1атту-батту саммачу,  
Чимчи лечи петербу.  
Бамби, х1ири, винидес,  
У, ту, лес.

6. Суьйре, суьйре - садайна.  
Г1ала вахча, йетт байна;  
Т1ам, т1ам - ведаран т1ам,  
Хьо д1авала, капитан.

7. Лаьмнаш юккъера стаг схьавелира,  
Цо шен киснара урс схьадаьккхира,  
Тухур ду - тухур дац,  
Тоьхча, наха дуьтур дац.

**6. Х1инца шуна туьйранаш муха хаьа хьовсур ду вай.**

Туьйрано 1амадо майра хила а, комаьрша хила а, доттаг1чунна тешаме накъост хила а. Иштта, туьйранашкахь гойту нохчийн къоман оьзда г1иллакхаш, жимчо воккханиг лара везаш хилар, шен дас-нанас аьлларг кхочуш дан дезаш хилар, бертахь ваха везаш хилар.

- Муьлхачу туьйранахь гойтуш ду шен Даймохк цхьаъ бен ца хилар?

(«Борз», «Текхарго аьлларг»)

- Барт болуш хилар?

(«К1удал –б1ов», «Ирс йухадерзар», «Лулахой»)

- Тешнабехк, йамартло?

(«Борз а, 1ахар а», «Г1арг1ули а, цхьогал»)

- Дас бохург ца дича?

(«Кхо ваша а, саьрмак)

-Майра къонах, шен ден лаам кхочушбан аравалар?

(«Алхаст а, Маьлх – Аьзни»)

- Барт ца хилар?

(«Борз, цхьогал, н1аьна»).

**7. Дуьхь- дуьхьала маь1на долу дешнаш - антонимаш**

Серло-бода,

Йовхо-шело,

Хи-цӀе,

Стигал-латта,

Йахь-хьагӀ.

Хало – аьтто

Лекха – лоха

Дуьра – теза

Харцо – нийсо

Аьрта – ира

Буьйса – де

Къона – къена

Готта – шуьйра

**8. Алар а, йаздар а цхьатера а долуш, маь1на тайп-тайпана долчу дешнех омонимаш олу.**

* Лерг – адаман а хуьлу,
* Лерг – пондаран а хуьлу;
* Мохь – йууш ерг,
* Мохь – гихь болу мохь;
* Не1 – ц1ийнан не1,
* Не1 – аьттан не1.
* Адаман ц1е – кхерчара ц1е
* Коран б1аьрг – адаман б1аьрг.

**9. Алар а, йаздар а тайп-тайпана а долуш, маь1на гергара долчу дешнех синонимаш олу.**

* Хаза – исбаьхьа
* Хьекъал – кхетам
* Доттаг1 – накъост
* Эвла – йурт
* Чиркх –къуьда- стогар
* Б1аьрмециг – сутара
* Говр – дин
* Сирла – къегина
* Аьшпаш – пуьташ
* Хьоста – шовда
* Во1 – к1ант
* Йо1-зудабер

**10. Чекхдаккха кица:**

Дений, нанний муьт1ахь боцу доьзал –

Да-нана ца леринарг -

Дика к1ант - ден накъост, вон к1ант -

Барт боцу юрт а, барт боцу доьзал а -

Дикачу йо1ана ала дош ца эшна -

Шен ненан сий ца лардечо -

Ваша воцу ваша –

**Чекхдаккха кица:**

Хабар дукха дийцинчо -

Туьран чов йирзина -

Хазчу дашо 1уьргара -

Стеган дагара -

Ойла ца йеш дош ма ала -

Дикачу дашо барт тобер -

Хьайца схьалело ца луушдерг –

**11. Х1инца вай дош лур ду социальни педагог йолчу Дудуркаевой Хадиже.**

Алхьамдулиллах1! Хастам бу-кха Аллах1 Далла, шен хазачу бакъ долчу Ислам динехь вай нисдарна, Ша цхьаъ вар даларна, цу сийлахьчу Мухьаммад Пайхамаран (Делера салам-маршалла хуьлийла цунна) умматах Цо вай кхолларна. Алхьамдулиллах1, ма къинхетам бина-кх Цо вайх.

Де дика дойла шу лераме белхан накъостий. Тахана х1окху семенараьхь сайн дакъа лацар нисдаларна йоккха йуьй со Дела реза хуьлийла шуна массарна

Вайн массарна ма хаара вайна т1аьхь жоьпаллин болх бу Аллах1ан хьалха, берашна дин довзийтар, царна и марз дар. Динаьхь кхиош долу бераш оьзда а, г1иллакхе, ц1анонца, къинхетаме Аллах1ан некъахь хьала кхуьар ду.

Х1инца лераме белхан накъостий ас шу кхойкху «Ислам, Ийман» ц1е йолчу къовсаме.

Шина тобанна декъашхой безар бу (4-6). Декъашхойн таро хир йу шайна хуург дийца, дицделларг къовсамехь шовкъаца карладаккха а, нагахь санна т1едахкаршна йукъахь керланиг хилахь, иза довза а.

Хьоме хьовсархой шоьга дехар ду тидамца ладог1ар, къовсаман низам лардар, терго йар, тоьлла тоба билгала йоккхуш.

Хьалхара мур:

Къовсам д1аболош тобанна тхьамда харжа, шайн тобанна ц1е тилла, тобанан кхайкхам бовзийта. Ойла йан хан 1минот йу.

**1.**Тхан тобанан ц1е «Макка» йу, тхан кхайкхам иштта бу:

Нуьрца Макка къагийна,

Везачу Дала йазйина,

Хаарш оха толлур ду

Даламукълахь жоп лур ду.

**2.**Тхан тобанан ц1е йу «Медина», тхан кхайкхам иштта бу:

Иман, Ислам-тхан ницкъ бу,

Пайхамаран некъа т1ехь,

Тхо д1адаха хьовсур ду,

Толаме тхо кхочар ду.

**Шолг1а мур:** Х1инца вай хаттарш т1аьхь болх бийр бу:

**1.Х1ун ала деза адамо, буслаба дин т1елоцуш?**

 Шах1адат дало деза.

**2.Каш чохь Мункар, Накир олучу шина малайко хоттур долу 3 хаттар?**

1.Хьан Дела мила ву?

2.Хьан Пайхмар мила ву?

3.Хьан дин х1ун ду?

**3. 7 адам Мункар, Накир олучу шина малайко хаттар ца деш дуьтар долу?**

1. Бусалба стаг Аллах1ан некъахь велларг.

2. Г1азотаьхь кхелханиг.

3. Ун даьржинчу хенахь велларг.

4. Аллах1ан нийса динан некъа д1авоьдуш верг, дика, дика хумана ш деш верг, ша аьлларг кхочуш деш Делан некъаца д1а воьдург.

5. Кегий бераш

6. П1ерскан суьйран д1акхелхниг.

7. Х1ора буса сура «Аль-Мульк» доьшуш хилларг.

**4.Уггара доккха къа, Аллах1а геч дийра а доцуш, гуттара та1зар дина жоьжаг1атаьхь латтор долу х1ума?**

Доккха къа Аллах1аца накъост лацар.

**5.Аллах1ан ц1ераш 1амийнчунна доккха совг1ат ду. Масса ц1е ю 1амо йезаш и х1у совг1ат ду ва1да дина?**

Ялсамане ю.

**6.Аллах1а адамашна дуьххьар ваийтина волу Пайхамар?**

Нухь Пайхмар.

**Кхозлаг1а мур Иймана-Исламан бог1амаш бовзийтар.**

Хьалхара тобано нисса д1анисбай Исламан бог1амаш бийца.

Шах1адат далор. ламаз дар, марха кхабар, закат далар. хьажа ц1а вахар.

Шолг1а тобано Ийманан бог1амаш бийца.

Аллах1ах тешар, Малайках тешар, Къоръанах тешар, Пайхамарах тешар, къемат денах тешар, Аллах1 хир ду аьлчух тешар.

**Боьалаг1а мур: Д1а а йазйай дийца Аллах1а доссина долу къуръанш, муьлхарг муьлхачу Пайхамаре доссийна**

Забур Дауд Пайхамаре доссийна,Таурат Муса Пайхамаре доссийна, Инджиль 1иса Пайхамаре доссийна, Къуръан Мухьаммад Пайхамаре (с.1.в.) доссийна.

**Пхоьлаг1а мур:**

**«Хьадис чекхдаккха»**

Делан Элчано (Делера салам маршалла хуьлийла цунна) аьлла:

* «Хаза дош – саг1а ду».
* «Шуна йуккъехь уггар диканиг-шена Къуръан 1амийна, иза д1ахьехнарг ву»
* «Эхь хетар-иманах ду»
* «Къинхетаме волучух – Аллах1а бийр бу къинхетам»
* «Суна цхьа салават диллинчунна – Дала итт салават дуьллур ду»
* «Ялсманан дог1а – ламаз ду»

**Йалхолаг1а мур «Къуръанан сурат довзар, дешар».**

1-Къуръанан хьалхара сурат муьлхарг ду? (Фатихьа)

2-Къуръанан т1аьххьара сурат муьлхарг ду? (Аннас)

**Къовсаман Ворхалг1а мур:**

Х1инца суна хьажа лаар вайна муха доьвза Силайхь долу Къуръан…

**1.**Вайн динан коьрта жайна муьлха ду?**Къуръан**

**2.**Къуръанна цхьа а эшам боцуш Къемат де кхаччалц Иза Ларош Мила ву?**(Аллах1)**

3.     Къуръан чохь уггаре а доккха сура? **(Аль – Бакара (2))**

4.     Ткъа уггаре а доца сура? **(Аль-Каусар (108))**

5.     Маса сура ду Сийлахьчу Къуръан чохь? **(114)**

6.     Муьлха сура ду «Къуръанан дог» аьлла билгалдаьккхинарг Мухьаммад пайхмара? **(Ясин)**

7.     Къуръанчохь хьахийна маса пайхмар ву? **(25)**

9.     Маса сура доссийна Маккахь? **86 сур.**

10.  Ткъа Мединатехь маса сура доссийна? **28 сур.**

11. Маса джуз ду Къуръан чохь? **30.**

12. Маса аят ду Къуръан чохь? **6236.**

13. Дуьххьара Къуръанан хьафиз мила хилла? Мухьаммад – пайхамар **(Делера салават, салам-маршалла хуьлда цунна)**

**14.** Къуръан чохь Аллах1а муьлха шина тайпане декъна адамаш? **Делах тешарш, ца тешарш**

**Борх1алг1 мур:**

**Берийн ловзарш.**

Берийн ловзарш шортта ду, а царех цхьаннах вай ловзур ду.

Ловзаран ц1е: «Суна хаьа пхиъ ц1е»

Ловзуш берш гуо а бой д1ах1уьтту

Дуьххьарлера ловзархочо пхоьазза бурка ирх кхусса, ирх моссаза кхусса ц1е йоккху пхиъ к1ента ц1е, йа йо1а ц1е йоккху ша ваьлчи уллорачунга д1кховда йо. Йохуш йолу ц1ераш бусалба динца йог1уш хила йезаш ю. Нагахь ловзархо гал валахь, йа дага ца йог1уш хьелахь, бурка уллорачунга д1ало иштта го чекхбоккху.

**Аллах1а ницкъ хьуьнар лойла вайн бераш Ийманаьхь Исламаьхь хьала кхио.**

 Дела реза хуьлийла шуна, сан хьоме белха накъостий, кху т1аьхь вайн цхьанакхетар д1адерзор ду вай. Жам1 да дош луш кхелахошка.

**Т1аьхьара дош:**

Нохчийн г1иллакх – оьздангаллин г1ала замано йохор йац, нагахь вайх х1ораммо а иза 1алашъяхь, шен леларца, вистхиларца, дечу г1уллакхца. Иза лаьттар йу, нохчийн къам мел деха.